היום אנחנו פה כדי להפרד מזקנת השבט שלנו.

Elder statesman באנגלית שע"פ ההגדרה זה איש בעל חשיבות וניסיון רבים שפועל בעיקר בתפקיד יועץ לא רשמי. כאילו כתבו את ההגדרה על יוספה.

בשנים האחרונות, בהן כבר לא היתה בתפקיד רשמי, יוספה נכנסה למעמד זקו השבט בצורה מאוד טיבעית ועם הרבה נכונות. לפעמים בהרבה חדוות יצירה כשהיה נושא מעניין ופיקנטי לשבור עליו את הראש ולפעמים מתוך תחושה של אין ברירה צריך להתעסק גם עם השטות הזאת.

הרבה אנשים פנו אליה והתייעצו ולמדו והרבה פעמים קיבלו על הראש, כמו שיוספה ידעה היטב לתת. לא מכירה מישהו שזה מנע ממנו להרים את הטלפון בפעם הבאה כשהיה צריך. כנראה בגלל שידענו שנהגת, כפי שהעדת על עצמך, שאולי בכוונה אבל לא בכוונת זדון.

ומעבר לחוכמה ולניסיון היה הרבה רצון לעזור והרבה רצון להעביר את מה שידעה והרבה משפטי יוספה : "שלא יבלבל את המוח" או במקרה שלי "אל תבלבלי לי את המוח" ירוי בחדות ובטון יחודי. או "אנחנו לא חייבים להסכים תמיד" שנאמר כך שהיה ברור שהכוונה אבל אם לא תסכימי איתי אז את כמובן טועה. ואכן לא פעם משלא הסכמנו איתה טעינו והיא כמובן לא תמיד הצטערה על כך. שנלמד, מה יש?

ומי שרצה לראות את יוספה במיטבה היה צריך לראות אותה מארחת אורחים מחו"ל. כפתור השטיקים היה נלחץ ובסוף היום הם היו שבויים שלה ואנחנו נהננו מהסיפורים עוד הרבה זמן, מטובלים בהערות עוקצניות כמובן. כי הרי אי אפשר לספר סיפור יבש.

ושמענו הרבה סיפורי יוספה במהלך השנים, בהחלט לא רק מפיה. סיפורים שהעידו על עשייה מדהימה ועל ההערכה הרבה שרכשו לה לא רק עמיתיה אלא גם מי שהתייצבה מולו. עשיה יוצאת דופן שחרגה מגבול המקצוע וחרגה מגבולות הארץ. עשיה שלא פסקה כשיוספה כבר לא מילאה תפקיד רשמי אלא המשיכה בתפקידה כזקן השבט.

אישה בעלת חשיבות וניסיון רב שפעלה בעיקר בתפקיד יועצת לא רישמית .

שתרומתה לא תסולא בפז.

כפי שאמר לי היום אלישע : איבדנו שני טייקונים בשבועיים.

טייקון. מתאים לך. היית אוהבת את זה. טייקון של חוכמה ועשיה.

יוספה, חוכמתך, שנינותך, הניסיון, התובנות, הסיפורים המשעשעים ובעיקר, לרבים פה, חברתך יחסרו לנו.

יהיה זכרך ברוך.